Futás= boldogság?

Már említettem, hogy futás közben születnek a „nagy, világmegváltó” gondolataim. Még gyönyörűen meg is fogalmazom magamban, ahogy a lépteimre figyelek, el is határozom, hogy hazaérve gyorsan leírom, közkinccsé teszem, mert annyira jók, de persze, sosem írom le, mert ahogy lassan lehiggadok, rájövök, hogy annyira azért nem nagy szám, hogy is másokat fárasszak vele.

Azért most egy mai elmélkedésemet megosztom: miért kezdett futni feltűnően több ember mostanában? Mert akárhová megyek, mindenütt futókat látok, ami korábban nem volt így. Jó, persze, köztudott, hogy egészséges, hogy olcsó, hogy trendi, hogy fogyaszt, hogy vannak csini futódresszek, hogy lehet magányosan és lehet társasággal, kinek mi jön be, de szerintem mind ezek felett talán a legfőbb ok a boldogságkeresés. Szerintem az emberek egyre boldogtalanabbak, elégedetlenek és rájöttek a futás ízére: és rákaptak: a legkisebb befektetéssel bárki számára elérhető és ezzel pótolható a hiányzó szerotonin a szervezetben, ami ugye a boldogsághormon. Tényleg szinte semmi sem kell egy jó futócipőn kívül és csodákra képes! De ne akarjunk rögtön maratont futni!